Document ID: /fineweb-2-swissfilter-quality_10-filterrobots/filtered/01522.jsonl.gz/16

El Parc dels Búnquers de Martinet i Montellà organitza el pròxim diumenge, dia 1 d’octubre, la Caminada Popular Bunquerada, amb el suport de l’Ajuntament de Montellà i Martinet. La inscripció per a participar-hi es tancarà aquest dimecres, 27 de setembre.
L’itinerari enllaça un gran nombre de búnquers de la Línia P, una construcció defensiva alçada al llarg dels anys 40 i 50 del segle XX en el context de la Segona Guerra Mundial. La fortificació havia de comptar amb un total de 10.000 búnquers organitzats en 169 centres de resistència des del Cap de Creus fins al País Basc.
Concretament, a través d’aquesta caminada es recorrerà una cinquantena dels 150 búnquers que es troben distribuïts pel Baridà, defensant una possible invasió provinent del nord per una de les valls més accessibles del Pirineu, la Cerdanya.
Búnquers inèdits
Com a novetat, el recorregut inclourà tres fortificacions que no s’havien localitzat fins ara. El trajecte tindrà una distància d’11 quilòmetres i 475 metres de desnivell.